钦定古今图书集成/明伦汇编/官常典/第604卷 > 徐栻
## 钦定古今图书集成/明伦汇编/官常典/第604卷 > 徐栻

按《苏州府志》：“栻号凤竹，常熟人。嘉靖丁未进士，累官
南京工部尚书。初拜南御史，时楚人王宗茂者亦有
是命。濒行，严相嵩置酒送之，备荐水陆。宗茂多不能
名，栻微笑曰：‘海外物也，若何由名’？未几，宗茂极论嵩
父子，疏中有‘设宴而水陆毕具，皆海外物语，嵩恨栻，
谪浙江都事，迁饶州郡丞，有祷雨灭火之异，擢佥事’。”
江右盗起，戚将军继光将兵讨之，栻监其军，遂大破
贼。诏赐镪币。巡按江西，以饶困于磁，而猩红磁尤不
易得，上疏力言之，朝廷浅其色而裁其数。抚浙江，修
筑海盐堤二十馀里。抚山东，与大司空刘应节议开
海运，未果。上书规江陵，夺情，忤旨，罢归。所著集、《奏议》
《大学衍义纂》若干卷。